A BIZOTTSÁG JELENTÉSE A TANÁCSNAK ÉS AZ EURÓPAI PARLAMENTNEK A Bizottság 2013. évi, 32. éves jelentése a Tanácsnak és az Európai Parlamentnek az EU dömpingellenes, szubvencióellenes és védintézkedéssel kapcsolatos tevékenységeiről /* COM/2015/043 final */





A BIZOTTSÁG JELENTÉSE A TANÁCSNAK ÉS AZ EURÓPAI PARLAMENTNEK A Bizottság 2013. évi, 32. éves jelentése a Tanácsnak és az Európai Parlamentnek az EU dömpingellenes, szubvencióellenes és védintézkedéssel kapcsolatos tevékenységeiről Bevezetés Ez a jelentés az Európai Unió dömpingellenes, szubvencióellenes és védintézkedéssel kapcsolatos 2013. évi tevékenységeiről számol be. Röviden áttekinti 2013 legfontosabb eseményeit, és a korábbi évekhez hasonlóan kiegészül egy részletes mellékletekkel ellátott, alaposabb elemzést tartalmazó bizottsági szolgálati munkadokumentummal. A jelentés a részletesebb információk könnyű elérhetősége érdekében a munkadokumentum általános szerkezetét követi, ideértve annak fejezetek szerinti tagolását. A jelentés és a teljes munkadokumentum a következő weboldalon a nyilvánosság számára is elérhető: http://ec.europa.eu/trade/issues/respectrules/anti_dumping/legis/index_en.htm. 1. A jogszabályok áttekintése A dömpingellenes, szubvencióellenes és védintézkedésre vonatkozó vizsgálatokat a tanácsi alaprendeletek nyomán végzik. A hatályos jogszabályok áttekintése megtalálható a munkadokumentumban. Az alapvető dömping- és szubvencióellenes szövegekre a továbbiakban „alaprendelet(ek)ként” hivatkozunk. 2. Alapfogalmak A munkadokumentum 2. fejezete áttekintést nyújt a piacvédelmi eszközökre vonatkozó vizsgálatokban használt terminológiáról és eljárásokról. 3. A piacvédelmi eszközök korszerűsítése A Bizottság 2013 áprilisában egy jogalkotási javaslat, egy közlemény és négy témakörben egy-egy iránymutatás-tervezet elfogadásával nagy lépést tett a folyamatban lévő korszerűsítési projekt megvalósítása felé. A piacvédelmi eszközök korszerűsítésére irányuló projekt 2011 októberében indult. Mivel a globális kereskedelmi környezet az elmúlt évtizedben jelentősen átalakult, az uniós piacvédelmi eszközök azonban az uruguayi forduló majdnem 20 évvel ezelőtti lezárása óta változatlanok maradtak, nyilvánvalóvá vált annak szükségessége, hogy a piacvédelmi eszközöket hozzáigazítsák az üzleti környezet jelenlegi igényeihez. A folyamatban lévő korszerűsítési projekt célja az EU jelenlegi piacvédelmi rendszerének javítása valamennyi érdekelt fél javára. A középpontban az áll, hogy sikerüljön gyakorlati megoldásokat találni azokra a valós problémákra, amelyekkel az uniós gyártók, importőrök, kereskedők stb. ezen eszközök alkalmazása miatt találkoznak. A cél a rendszer hatékonyabbá tétele és az intézkedések eredményességének fokozása oly módon, hogy ugyanakkor az alapvető elvek és a rendszer egyensúlya ne változzanak. A Bizottság által 2013 áprilisában elfogadott jogszabályjavaslatot előterjesztették a Tanácsnak és a Parlamentnek, kezelése a rendes jogalkotási eljárást követi. 4. Országos piacgazdasági státusz Egy-egy dömpingellenes vizsgálat alkalmazásában valamely ország akkor tekinthető piacgazdaságnak, ha megfelel az e jelentéshez csatolt munkadokumentumban részletezett öt kritériumnak. Országos piacgazdasági státuszt hat ország kért: Kína, Vietnam, Örményország, Kazahsztán, Mongólia és Belarusz. Mongólia és Vietnam 2013-ban további információkkal támasztotta alá kérelmét, így a szolgálatok folytatni tudták e gazdaságok értékelésének aktualizálását. A vietnami hatóságok 2013-ban aktualizált értékelő jelentést kaptak. A 2012. novemberi munkacsoport-találkozó eredményein és a később beérkezett információkon alapuló jelentés 2013 májusában nyerte el végleges formáját. A jelentés megerősítette azt a korábbi értékelést, miszerint az ország megfelel ugyan az első kritériumnak, de a többi négy kritérium esetében még az elért jelentős előrehaladás sem elég a piacgazdasági státusz megszerzéséhez. A vietnami hatóságok ezért 2014 elején további aktualizált információkat szolgáltattak. A mongol hatóságokkal 2013-ban tovább folyt a konzultáció, így a Bizottság szolgálatai el tudtak készíteni egy aktualizált (az egyik kritérium teljesítését elismerő) értékelést, amelyet 2014 elején megosztottak a mongol hatóságokkal. Kínával 2013-ban nem folyt konzultáció a piacgazdasági státuszról. A Bizottság továbbra is hajlandó megvitatni Kínával a piacgazdasági státusz felé történő előrehaladás következő lépéseit, és reméli, hogy a kínai hatóságok továbbra is elkötelezettek a folyamat iránt, és benyújtják mindazon információkat, amelyekre a Bizottságnak a piacgazdasági státusz elemzéséhez szüksége van. Kazahsztán és Örményország hatóságaitól a Bizottság 2010-ben kért tájékoztatást a piacgazdasági státusz felé történő előrehaladás fejleményeiről. 2013 végéig azonban egyik ország sem küldött új információkat a Bizottságnak. A piacgazdasági státusszal kapcsolatos értékelés aktualizálásának elősegítése céljából 2014 első felében mindkét ország információkat szolgáltatott. A Belaruszt érintő dosszié aktualizálása az országban uralkodó politikai helyzet miatt 2010 óta szünetel. 5. Információs és kommunikációs tevékenységek / Kétoldalú kapcsolatok 5.1. Kis- és középvállalkozások (kkv-k) A piacvédelmi vizsgálatokban való részvétel a kkv-k számára kis méretük, korlátozott erőforrásaik és töredezettségük okán kihívásokkal járhat. Az ilyen vizsgálatok összetettségével való megbirkózás érdekében a Bizottság helpdesk szolgálatot bocsátott a kkv-k rendelkezésére. A helpdeskhez 2013-ban számos információkérés futott be, amelyek mindegyikét azonnal kezelték. A feltett kérdések egyaránt érintettek konkrét eseteket és általánosabb piacvédelmi témákat, illetve az eljárások érdemi részét és technikai részleteit. A piacvédelmi weboldal szintén külön foglalkozik a kkv-k piacvédelmi eljárásokban betöltött szerepével, emellett gyakorlati tanácsokat és segítséget kínál. 5.2. Kétoldalú kapcsolatok / tájékoztató tevékenységek – gazdasági ágazatok és harmadik országok A piacvédelmi szolgálatok munkájának fontos részét jelenti az EU piacvédelmi tevékenységeivel kapcsolatos jogszabályok és gyakorlatok magyarázata. 2013 folyamán több, harmadik országokkal folytatott kétoldalú kapcsolatban került sor különféle piacvédelmi kérdések megvitatására. Az érintett országok között volt Kína, Korea, Marokkó, Mexikó, a Fülöp-szigetek, Thaiföld, Vietnam és Malajzia. . 2013-ban a legfontosabb európai érdekelt szövetségekkel és vállalkozásokkal, többek között a Business Europe-pal és a Eurocommerce-szel is sor került találkozókra. A folyamatban lévő korszerűsítési projekt kiemelt téma volt e találkozókon. 6. Meghallgató tisztviselő A meghallgató tisztviselő elsődleges szerepe az érdekelt felek jogainak védelme és ezáltal hozzájárulás ahhoz, hogy a kereskedelmi eljárások szabályait objektív és átlátható módon alkalmazzák. A védelemhez való jog egyes alapvető szabályait az Európai Unió Alapjogi Chartája rögzíti, a kereskedelmi eljárások feleire vonatkozó konkrétabb szabályok pedig a különböző típusú piacvédelmi eszközökről szóló alaprendeletekben, például a dömpingellenes rendeletben, a kiegyenlítő vámokra vonatkozó rendeletben, a védintézkedésekről szóló rendeletben vagy a kereskedelem akadályairól szóló rendeletben találhatók. A Kereskedelmi Főigazgatóság meghallgató tisztviselőjének szerepét és hatásköreit 2012 februárja óta rögzítik a meghallgató tisztviselő egyes kereskedelmi eljárásokban ellátandó feladatairól és megbízatásáról szóló európai bizottsági elnöki határozatnak megfelelő hivatalos megbízatásba. A Bizottság ezzel megerősítette elkötelezettségét a kereskedelmi eljárások jogszerűségének biztosítása és a meghallgató tisztviselő pártatlanságának fokozása mellett. A meghallgató tisztviselő adminisztratív okokból a kereskedelempolitikáért felelős biztos mellett látja el feladatát. Mindazonáltal feladatait függetlenül látja el, tevékenysége gyakorlása során nem fogad el utasításokat. A meghallgató tisztviselő 2013 folyamán 159 esetben kapott felkérést beavatkozásra, ebből 30 eset érintett piacvédelmi intézkedést. Összesen 42 meghallgatásra került sor, 188 érdekelt fél részvételével, ebből hétszer többoldalú meghallgatást tartottak 151 hasonló érdekű érdekelt fél részvételével, egy esetben pedig szembesítő meghallgatást három ellentétes érdekű érdekelt fél részvételével. A beavatkozásokat a harmadik országokba exportáló gyártók, az uniós ipar, illetve felhasználók és importőrök vagy ezek szövetségei kérelmezték. A beavatkozások többnyire az eljárási jogokra korlátozódtak, de néhány esetben az eljárás kimenetelére is hatással voltak vagy a szakpolitika módosítását eredményezték. A 2013-ban a meghallgató tisztviselő elé kerülő legfontosabb kérdések az alábbi három kategória szerint csoportosíthatók: i. a tájékoztatáshoz való jog, ii. az iratbetekintés joga és iii. a meghatározásokkal, megállapításokkal és következtetésekkel kapcsolatos nézeteltérések. 7. A dömpingellenes, szubvencióellenes és védintézkedésre vonatkozó vizsgálatok és intézkedések áttekintése 7.1. Általános megjegyzések 2013 végén az EU-nak 86 dömpingellenes és 12 szubvencióellenes intézkedése volt hatályban. 2013-ban az EU-ba irányuló teljes behozatal 0,29 %-át érintette dömping- vagy szubvencióellenes intézkedés. A további kérdésekkel kapcsolatos részletek az e jelentéshez csatolt munkadokumentumban találhatók. A munkadokumentum mellékleteire való hivatkozások a címek mellett találhatók. 7.2. Új vizsgálatok (lásd az A–E. mellékletet és az N. mellékletet) 2013-ban 9 új vizsgálat indult. Ideiglenes vámot 6 eljárás során vetettek ki. Végleges vám kivetésével 15 ügy zárult, 11 eljárást pedig intézkedések nélkül zártak le. 7.3. Felülvizsgálatok A piacvédelmi szolgálatok munkájának jelentős része továbbra is felülvizsgálatokból áll. A munkadokumentum 2. táblázata a 2009-től 2013-ig terjedő évekre vonatkozóan tartalmaz statisztikai információkat. 7.3.1. Intézkedés hatályvesztésére irányuló felülvizsgálatok (lásd az F. mellékletet) Az alaprendeletek 11. cikkének (2) bekezdése és 18. cikke úgy rendelkezik, hogy az intézkedések 5 év elteltével lejárnak, hacsak a hatályvesztési felülvizsgálat nem bizonyítja, hogy eredeti formájukban fenn kell tartani őket. 2013-ban 6 intézkedés automatikusan hatályát vesztette az ötéves érvényességi időtartam végével. 2013-ban 17 hatályvesztési felülvizsgálat indult. 5 hatályvesztési felülvizsgálat zárult a vám további 5 évre történő megerősítésével, 8 pedig az intézkedések megszüntetésével. 7.3.2. Időközi felülvizsgálatok (lásd a G. mellékletet) Az alaprendeletek 11. cikkének (3) bekezdése és 19. cikke az intézkedések érvényességi idő alatti felülvizsgálatát írja elő. A felülvizsgálatok korlátozódhatnak a dömping/szubvenció vagy a károkozás szempontjaira. 2013-ban összesen 10 időközi felülvizsgálat indult. 3 időközi felülvizsgálat a vám megerősítésével vagy módosításával, 3 pedig az intézkedések megszüntetésével zárult. 7.3.3. „Egyéb” időközi felülvizsgálatok (lásd a H. mellékletet) 2013-ban 4 „egyéb” – vagyis az alaprendeletek 11. cikke (3) bekezdésének vagy 19. cikkének hatálya alá nem tartozó – felülvizsgálat indult, és 3 ilyen felülvizsgálat zárult le ebben az időszakban. 7.3.4. Új exportőrre vonatkozó felülvizsgálatok (lásd az I. mellékletet) Az alaprendeletek 11. cikkének (4) bekezdése és 20. cikke „új exportőröknek szóló” és „gyorsított” felülvizsgálatot ír elő annak érdekében, hogy egyéni dömpingkülönbözetet vagy egyéni kiegyenlítő vámot lehessen megállapítani a szóban forgó exportáló országokban működő olyan új exportőrökre, amelyek a vizsgálati időszak során nem exportálták a terméket. Ezeknek az exportőröknek bizonyítaniuk kell, hogy valóban új exportőrök, és valóban a vizsgálati időszak után kezdtek az EU-ba exportálni. Ilyen esetben egyedi vámot lehet számukra kiszámítani, amely általában alacsonyabb az országos vámnál. 2013-ban 2 új exportőrre vonatkozó felülvizsgálat indult, és 1 ilyen felülvizsgálat zárult le. 7.3.5. Abszorpciós vizsgálatok (lásd a J. mellékletet) Amennyiben elegendő információ utal arra, hogy az eredeti vizsgálati időszakot követően és az intézkedések bevezetése előtt vagy után az EU-ba behozott terméknek csökkentek az exportárai vagy nem (eléggé) mozdultak el a viszonteladói árai vagy az azt követő eladási árai, akkor „abszorpciós” felülvizsgálat indítható annak megvizsgálására, hogy az intézkedésnek volt-e hatása az említett árakra. Az ilyen alacsonyabb exportárak figyelembevétele érdekében újraszámolható a dömpingkülönbözet, és növelhető a vám. Az „abszorpciós” felülvizsgálatok lehetőségét az alaprendeletek 12. cikke és 19. cikkének (3) bekezdése tartalmazza. 2013-ban nem indult és nem is zárult le abszorpcióellenes felülvizsgálat. 7.3.6. A dömpingellenes intézkedések kijátszását felfedő vizsgálatok (lásd a K. mellékletet) Az alaprendeletek 13. és 23. cikke a vizsgálatok újraindításának lehetőségét írja elő olyan esetben, amikor bizonyíték áll rendelkezésre az intézkedések kijátszásáról. 2013-ban 3 ilyen vizsgálat indult. 12 kijátszásellenes vizsgálat az intézkedések kiterjesztésével, 3 pedig az intézkedések kiterjesztése nélkül végződött. 7.4. Védintézkedésre vonatkozó vizsgálatok (lásd az L. mellékletet) 2013-ban nem volt védintézkedéssel kapcsolatos tevékenység. 8. A dömping- és a szubvencióellenes intézkedések végrehajtása 8.1. Az intézkedések nyomon követése A hatályban lévő intézkedések ellenőrzésére irányuló tevékenységek négy főbb területre oszthatók: 1) a csalás megelőzése; 2) a kereskedelmi forgalom és a piaci fejlemények felügyelete; 3) az eredményesség javítása a megfelelő eszközökkel és 4) a szabálytalan gyakorlatokkal szembeni fellépés. Ezek a tevékenységek lehetővé tették a piacvédelmi szolgálatoknak, hogy proaktív módon, a tagállamokkal együttműködésben biztosítsák a piacvédelmi intézkedések megfelelő végrehajtását az Európai Unióban. 8.2. A kötelezettségvállalások figyelemmel kísérése (lásd az M. és a Q. mellékletet) A kötelezettségvállalások figyelemmel kísérése a végrehajtási tevékenységek része, mivel a kötelezettségvállalás a dömping- és szubvencióellenes intézkedések egyik formája. Kötelezettségvállalást a Bizottság akkor fogad el, ha biztosítottnak látja, hogy az ténylegesen ki tudja küszöbölni a dömping vagy szubvenció káros hatásait. 2013 elején 15 kötelezettségvállalás volt hatályban. 2013 folyamán a kötelezettségvállalások portfóliójában a következő változások történtek: két vállalkozás kötelezettségvállalását visszavonták, mivel a Bizottság szabálytalanságokat állapított meg. A fotovoltaikus panelek ügyében a Bizottság 121 vállalkozás/csoport kötelezettségvállalását elfogadta. Így 2013 végére a hatályos kötelezettségvállalások száma összesen 134 lett. 9. Visszatérítés Az alaprendeletek 11. cikkének (8) bekezdése és 21. cikkének (1) bekezdése lehetővé teszi az importőröknek, hogy az őket érintő beszedett vámok visszatérítését igényeljék, amennyiben kimutatható, hogy a dömping-/támogatási különbözetet kiküszöbölték, vagy az a hatályos vám szintje alá csökkent. 2013-ban 28 új visszatérítési kérelmet nyújtottak be. 2013 végén 13 vizsgálat volt folyamatban, ezek összesen 36 kérelemre vonatkoztak. 2013-ban 25 bizottsági határozatot fogadtak el: 5 határozat teljes visszatérítést, 18 pedig részleges visszatérítést ítélt meg, 2 azonban elutasította a visszatérítésre vonatkozó kérelmet. 1 kérelmet visszavontak. 10. Bírósági felülvizsgálat: a Bíróság / Törvényszék határozatai (lásd az S. mellékletet) 2013-ban a Törvényszék és a Bíróság 28 ítéletet hozott a dömping-, illetve szubvencióellenes tevékenységek területén. A Bíróság ítéletei közül 4 a törvényszéki ítéletekkel szembeni fellebbezéssel volt kapcsolatos. 2013-ban 33 új ügy indult, ebből 23 a Törvényszéken, 10 pedig a Bíróságon. A dömping- és szubvencióellenes intézkedésekkel kapcsolatos, 2013 végén még függőben lévő törvényszéki és bírósági ügyek listája a munkadokumentum S. mellékletében található. 11. Tevékenységek a Kereskedelmi Világszervezet (WTO) keretein belül 11.1. Vitarendezés a dömpingellenes intézkedések, szubvencióellenes intézkedések és védintézkedések területén A WTO szigorú eljárást ír elő a WTO-megállapodások alkalmazását érintő, a WTO-tagállamok között felmerült viták rendezésére. A WTO 2013-ban Indonézia kérésére vizsgálóbizottságot hozott létre az Európai Unió által a zsíralkoholok behozatalára kivetett dömpingellenes intézkedések és a kapcsolódó vizsgálat bizonyos szempontjai tekintetében. Szintén 2013-ban Kína konzultáció útján kívánta tisztázni az Európai Unióval azon megfelelőségi eljárások kérdését, amelyek a Kínából származó egyes vas vagy acél kötőelemek behozatalára az EU által kivetett végleges dömpingellenes intézkedésekkel kapcsolatos WTO-vitarendezés eredményeként merültek fel. 2013 decemberében Argentína is konzultációt kezdeményezett az EU-val a biodízelre kivetett dömpingellenes intézkedések kapcsán, illetve Oroszország ugyanúgy 2013 decemberében szintén konzultációt kezdeményezett az EU-val az EU által több dömpingellenes vizsgálat során a dömpingkülönbözet kiszámításához használt „költségkorrekciós” módszerek és a többek között Oroszországból származó behozatal felülvizsgálata tekintetében. 11.2. Egyéb WTO-tevékenységek A szabályokkal foglalkozó tárgyalócsoport 2013-ban nem folytatott tevékenységet, annak egyik alcsoportja, a technikai csoport azonban két ízben is összeült az év folyamán. A technikai csoport a dömpingellenes vizsgálatok gyakorlati szempontjaival kapcsolatos kérdésekről tárgyalt. Ezekkel a tevékenységekkel párhuzamosan folytatódott a Bizottság szolgálatainak részvétele a dömpingellenes gyakorlatokkal, a szubvenciókkal és kiegyenlítő intézkedésekkel, valamint a védintézkedésekkel foglalkozó bizottságokban. E bizottságok két rendes ülést tartottak az értesítések felülvizsgálata céljából, ideértve az EU 2013, évi új, teljes körű támogatási értesítését is. Ezenfelül a dömpingellenes ügyekkel foglalkozó informális technikai csoport 2013 folyamán több alkalommal ülésezett. 12. Következtetés A 2013-ban tárgyalt és lezárt vizsgálatok száma összességében megfelel az előző évek átlagának, de néhány mutató meghaladta az átlagot. A tárgyévi tevékenységek az előző évhez képest a felülvizsgálati tevékenységre összpontosultak az új vizsgálatok indítása helyett. Mivel e tevékenységek panaszalapúak, ez a tény az év során kapott megfelelően alátámasztott panaszok típusát (felülvizsgálat vagy új eset) és számát tükrözi. Az előző évekhez hasonlóan a dömpingellenes és a szubvencióellenes tevékenységek domináltak, védintézkedésre nem került sor. A piacvédelmi eszközök korszerűsítési projektje 2011 őszén indult. A Bizottság által 2013 áprilisában elfogadott korszerűsítési csomag egy bizottsági közleményt, egy jogalkotási javaslatot és a vizsgálatok bizonyos szempontjaira vonatkozó iránymutatások tervezeteit tartalmazta. A rendes jogalkotási eljárás most az Európai Parlament és a Tanács előtti szakaszban tart. A piacvédelmi szolgálatok tájékoztatási feladataikat is ellátták: szemináriumokat szerveztek harmadik országok tisztviselői számára, és több kétoldalú kapcsolatot létesítettek gazdasági ágazatokkal.